MOCIÓ DELS GRUPS COMARCALS DEL PSC, ERC, IC-V I CIU CONTRA LA GUERRA A L’IRAQ

Atès que després dels fets de l’11 de setembre de 2001 als EUA s’està donant una nova forma d’entendre les relacions internacionals, més basada en l’enfrontament que en la recerca de les vies del diàleg, i que relega a un paper secundari a l’Organització de les Nacions Unides.

Atès que el govern dels EUA ve expressant reiteradament la seva intenció de declarar la guerra contra l’Iraq, exigint a la Comunitat Internacional que se sumi a aquesta acció militar. 

Atès que les successives intervencions militars iniciades a l’Iraq, seguides de les sancions econòmiques, no han fet sinó empitjorar les condicions de vida de la població d’aquest país, i que una nova guerra només pot servir per incrementar la inestabilitat a l’Orient Mitjà i al món.

Atès les mostres de rebuig a aquesta guerra de moltes altres ciutats i municipis del nostre estat, dels propis EUA, i de molts altres països del món,

Atès que la majoria dels nostres ciutadans i ciutadanes es manifesten preocupats davant de la possibilitat de què aquesta guerra es produeixi, davant de la qual es mostren contraris.

Es proposa al Ple l’adopció dels següents ACORDS:

PRIMER.- PRONUNCIAR-SE contraris a una guerra contra l’Iraq.

SEGON.- DEMANAR al govern espanyol:

-	Que defensi a tots els fòrums internacionals i especialment al Consell de Seguretat de les Nacions Unides, i en el si de la UE, una solució diplomàtica i pacífica per al conflicte de l’Iraq.
-	Que exigeixi l’aixecament de les sancions a l’Iraq, per evitar que la població continuï patint la situació de misèria que suposa el bloqueig.

TERCER.- EXIGIR al govern de l’Iraq:

-	El compliment de la Resolució 1.441 del Consell de Seguretat de les NNUU
-	El compromís d’atorgar drets democràtics al seu poble i de respecte pels drets del poble kurd.

QUART.- UNIR-SE a aquelles veus que des dels nostres municipis, així com de moltes altres ciutats d’EUA i de molts països del món, reclamen una solució pacífica al conflicte.

CINQUÈ.- DONAR TRASLLAT d’aquest acord al President del govern espanyol, als grups parlamentaris de les Corts Generals, del Parlament de Catalunya i del Parlament Europeu.

SISÈ.- PROMOURE l‘instal·lació de pancartes reivindicatives als edificis publics i alhora demanar la participació ciutadana  .

Mataró, 11 de febrer de 2003

El Portaveu del Grup Comarcal			El Portaveu del Grup Comarcal
Partit de Socialistes de Catalunya			Esquerra Republicana  Catalunya

Conxita Rodríguez i Cara				Sebastià Pujol i Puig

El Portaveu del Grup Comarcal			El Portaveu del Grup Comarcal
Iniciativa per Catalunya- Verds			Convergència i Unió

Federico Moraleda i Monroy				Albert Batlle i Salvanyà